
Կենտրոնական ընտրական հանձնաժողովը մերժեց «Ժառանգություն» կուսակցության՝ Կապանի տարածքային կառույցի ներկայացուցիչների դիմումը:


Դիմումով պահանջվում էր չգրանցել Ժառանգություն կուսակցության ցուցակով պատգամավորության թեկնածուների առաջադրումը, քանի որ, ըստ դիմումատուի, ընտրություններին մասնակցելու վերաբերյալ վարչության որոշումն իրավաչափ չէ, եւ «Ժառանգության» գործող մշտական մարմինը նման որոշում ընդունելու իրավասություն չի ունեցել:


Նշենք, որ դիմումը բավարարվելու դեպքում, ըստ էության, կմերժվեր նաեւ «Օհանյան-Րաֆֆի-Օսկանյան» դաշինքի գրանցման դիմումը, քանի որ դաշինքի գրանցումը հնարավոր չէ, եթե այն առնվազն երկու կուսակցություն չի ներառում:


ԿԸՀ վճիռը հրապարակող Տիգրան Մուկուչյանը նշեց, որ դիմումի մերժման պատճառն այն է, որ դիմումով, փաստորեն, առաջարկվում է որոշել «Ժառանգություն» կուսակցության մարմնի կայացրած որոշման իրավաչափության հարցը, ինչը ԿԸՀ լիազորությունների մեջ չի մտնում:
